དེ་ལྟ་བུའི་རིག་གཞུང་ཞིག་ཡོད་པ་ལ་དེ་སྔ་བོད་ཀྱི་གཞུང་ཆེན་སློབ་སྦྱོང་ཡོད་སའི་གདན་སའི་གྲས་དང་།དེའི་ནང་ནས་དགེ་བཤེས་ཚོ་རེད་མ་གཏོགས་མང་ཆེ་བར་ཆེན་པོ་ཆེན་པོ་ཡོད་པ་མ་རེད།ཕྱི་ལོ་༡༩༥༨ལོར་ངོས་རང་སེ་འབྲས་སོགས་སུ་གྲྭ་སྐོར་ལ་ཕྱིན་པ་རེད།དེ་དུས་འབྲས་སྤུངས་བློ་གསལ་གླིང་ལ་དགེ་འདུན་པ་ག་ཚོད་ཡོད་ཅེས་བཀའ་འདྲི་ཞུས་པར་ལྔ་སྟོང་ཡོད་ཟེར།དཔེ་ཆར་ལྟ་མཁན་ག་ཚོད་ཡོད་ཅེས་དྲིས་པར་སྟོང་ཕྲག་གཅིག་ཡོད་ཟེར།གྲྭ་བ་བཞི་སྟོང་གིས་འགྱེད་བླངས་གྲྭ་ཆས་ཤིག་གོན་ནས་འདུག་པ་མ་གཏོགས་དཔེ་ཆར་བལྟ་གི་མི་འདུག།ཞབས་འདྲེན་མ་རེད་དམ།མི་སྟོང་ཕྲག་ལྔ་ཡོད་པའི་ནང་ནས་སྟོང་ཕྲག་གཅིག་གིས་མ་གཏོགས་དཔེ་ཆ་མི་བལྟ་མཁན་ཆགས་པ་རེད།དེར་བརྟེན།རྒྱ་གར་དུ་སླེབས་ནས་དེ་སྔ་དཔེ་ཆ་མི་བལྟ་བའི་དགོན་པ་ཚོས་ཀྱང་དཔེ་ཆ་བལྟ་དགོས་ཀྱི་འདུག་ཅེས་བཤད།དཔེར་ན།རྣམ་རྒྱལ་གྲྭ་ཚང་གིས་མཚོན་པའི་རྒྱུད་གྲྭ་སྨད་སྟོད་ཀྱི་བསྐྱེད་རིམ་པ་ཚོས་ནམ་རྒྱུན་དཔེ་ཆ་བལྟ་གི་མེད་པས་དཔེ་ཆ་བལྟ་དགོས་པ་རེད།བཙུན་མ་ཚོས་ཀྱང་དཔེ་ཆ་བལྟ་དགོས་པ་རེད་ཅེས་ངོས་ནས་འབོད་སྐུལ་བྱས་པ་རེད།དེ་བཞིན་སྐྱ་བོ་ཕོ་མོ་ཚོ་ཡིན་ནའང་དཔེ་ཆ་བལྟ་དགོས་པ་རེད།སློབ་གཉེར་བྱེད་དགོས་ང་ཚོ་ནང་པའི་ཆོས་བྱེད་མཁན་ཚོ་དུས་རབས་༢༡པའི་ནང་པ་བྱེད་དགོས་པ་རེད།ང་ཚོའི་པ་ལགས་དང་ཨ་མ་ལགས་ཚོས་སྐྱབས་སུ་མཆི་ཞེས་བརྗོད་བསྡད་པ་དང་།སྔགས་བགྲངས་ནས་བསྡད་པ་ལྟ་བུ་མིན་པར་ནང་ཆོས་ཀྱི་འགྲོ་སྟངས་ཇི་ལྟར་ཡིན་པ་དང་།ནཱ་ལེནྡྲའི་མཁས་པ་ཚོས་བཅོམ་ལྡན་འདས་རང་གི་བཀའ་ལ་དགག་པ་བརྒྱབ་པ་ཡོད་པ་རེད།དེ་རྒྱུ་མཚན་ཇི་ལྟ་བུ་ཞིག་གི་ཐོག་ནས་དགག་པ་བརྒྱབ་འདུག།དེ་ནི་བཅོམ་ལྡན་འདས་ལ་མ་གུས་པ་མ་ཡིན་པར་བཅོམ་ལྡན་འདས་ཀྱིས་དེ་འདྲ་གསུངས་ཡོད་པ་རེད།གསུངས་པ་དེ་དགོས་དབང་གིས་གསུངས་པ་རེད།གསུངས་སའི་གདུལ་བྱའི་ཁམས་དང་མོས་པ་ལ་བརྟེན་ནས་གསུངས་པ་རེད།དེ་ང་ཚོས་སྒྲ་ཇི་བཞིན་པ་ཁས་བླངས་ན་རུང་གི་མ་རེད།དཔེར་ན།རྒྱ་ནག་ལ་ཆ་བཞག་ན་མདོ་སྡེ་དགོངས་འགྲེལ་ཧ་ཅང་རྩ་ཆེན་པོར་རྩི་བཞིན་ཡོད་པ་རེད།མགོན་པོ་ཀླུ་སྒྲུབ་ཡབ་སྲས་ཀྱིས་མདོ་སྡེ་དགོངས་འགྲེལ་དྲང་དོན་རེད་ཅེས་དགག་པ་སྐྱོན་ཡོད་པ་རེད།མཁྱེན་སོང་ངམ།